b'\n_START_ARTICLE_\nMielin\n_START_SECTION_\nSestava\n_START_PARAGRAPH_\nSestava mielina je odvisna od vrste celice, ki ga proizvaja, vendar pa v vseh primerih zagotavlja isto izolacijsko vlogo. Mielinirani aksoni so na videz bele barve in odtod izvira tudi poimenovanje bela mo\xc5\xbeganovina._NEWLINE_Mielin je sestavljen v okoli 40\xc2\xa0% iz vode; 70\xe2\x80\x9380\xc2\xa0% suhe mase predstavljajo lipidi, 15\xe2\x80\x9330\xc2\xa0% pa beljakovine.  Med beljakovinami so med drugimi prisotni mielinski bazi\xc4\x8dni protein (MBP), mielinski oligodendrocitni glikoprotein (MOG) in proteolipidni protein (PLP). Primarni mielinski lipid je glikolipid, poimenovan galaktocerebrozid. Vmes se nahajajo ogljikovodikove verige sfingomielina, ki u\xc4\x8dvr\xc5\xa1\xc4\x8duje mielinsko ovojnico.\n_START_SECTION_\nVloga\n_START_PARAGRAPH_\nPoglavitna vloga mielinske ovojnice je pove\xc4\x8danje hitrosti potovanja akcijskega potenciala vzdol\xc5\xbe aksona. Po nemieliziniranem vlaknu potuje dra\xc5\xbeljaj nepretrgoma v obliki vala, po mieliniziranem vlaknu pa skokovito \xe2\x80\x93 poskakuje iz enega Ranvierovega za\xc5\xbeetka na drugega. Mielinska ovojnica namre\xc4\x8d ni zvezna; v enakih razmikih se pojavljajo vrzeli, ki niso obdani z mielinsko ovojnico (t. i. Ranvierovi za\xc5\xbeetki), kjer je akson gol._NEWLINE_Mielin mo\xc4\x8dno pove\xc4\x8da elektri\xc4\x8dno upornost vzdol\xc5\xbe celi\xc4\x8dne membrane ter zmanj\xc5\xa1a kapacitivnost. S tem mielinska ovojnica pomaga prepre\xc4\x8devati, da bi elektri\xc4\x8dni dra\xc5\xbeljaj zapustil akson._NEWLINE_\xc4\x8ce se periferno vlakno prekine, predstavlja preostala mielinska ovojnica sled, kjer naj bi vlakno ponovno zaraslo. Vendar pa mielinska ovojnica ne zagotavlja optimalne regeneracije \xc5\xbeiv\xc4\x8dnega vlakna; nekatera regenerirana vlakna ne najdejo ponovno poti do pravega mi\xc5\xa1i\xc4\x8dnega vlakna, nekateri po\xc5\xa1kodovani motori\xc4\x8dni nevroni obkrajnega \xc5\xbeiv\xc4\x8devja pa ponovno sploh ne zarastejo. \xc4\x8ce sta po\xc5\xa1kodovana mielinska ovojnica in \xc5\xbeiv\xc4\x8dno vlakno, je tveganje za funkcionalno motnjo pove\xc4\x8dano. Nemielizirana vlakna in mielizirani aksoni osrednjega \xc5\xbeiv\xc4\x8devja se pri sesalcih ne regenerirajo.\n_START_SECTION_\nDemielinizacija\n_START_PARAGRAPH_\nDemielinizacija je propadanje mielinskih ovojnic in je zna\xc4\x8dilna za nekatere nevrodegenerativne avtoimunske bolezni, na primer multiplo sklerozo, akutni diseminirani mielitis, transverzni mielitis, kroni\xc4\x8dno vnetno demielinizirajo\xc4\x8do polinevropatijo, Guillain-Barr\xc3\xa9jev sindrom, dedne demielinizirajo\xc4\x8de bolezni, kot je Charcot-Marie-Toothova bolezen ... Tudi bolniki s perniciozno anemijo lahko utrpijo po\xc5\xa1kodbo \xc5\xbeivcev, \xc4\x8de diagnoza ni dovolj zgodnja._NEWLINE_Vlogo pri demielinizacijskih procesih naj bi igral tudi imunski sistem, vklju\xc4\x8dno z vnetji, ki lahko povzro\xc4\x8dijo demielinizacijo zaradi prekomerne proizvodnje citokinov.\n_START_SECTION_\nRegeneracija mielina\n_START_PARAGRAPH_\nRaziskave na podro\xc4\x8dju obnavljanja mielinskih ovojnic so v poteku. Gre za tehnike, ki vklju\xc4\x8dujejo presaditev oligodendrocitnih prekurzorskih celic v osrednje \xc5\xbeiv\xc4\x8devje in induciranje obnavljanja mielina s pomo\xc4\x8djo protiteles. Pri mi\xc5\xa1ih so s pomo\xc4\x8djo presaditve mati\xc4\x8dnih celic pri\xc5\xa1li do spodbudnih izidov, vendar u\xc4\x8dinkovitost pri ljudeh \xc5\xa1e ni poznana.'